Euroopan parlamentin päätöslauselma Malediivien poliittisesta tilanteesta



Virallinen lehti nro 140 E , 09/06/2005 s. 0165 - 0167



P6_TA(2004)0017 Malediivit Euroopan parlamentin päätöslauselma Malediivien poliittisesta tilanteesta Euroopan parlamentti, joka - panee merkille Euroopan unionin valtuuskunnan matkan Malediivien tilanteen tutkimiseksi hätätilan julistamisen jälkeen, - ottaa huomioon kidutuksen ja muun julman, epäinhimillisen tai halventavan kohtelun tai rangaistuksen vastaisen YK:n yleissopimuksen, jonka Malediivit on allekirjoittanut tämän vuoden toukokuussa, - ottaa huomioon työjärjestyksen 115 artiklan 5 kohdan, A. katsoo, että hätätilan julistaminen ja sitä seuranneet joukkopidätykset (194 pidätettyä, joista 10 oli parlamentin jäseniä) olivat viranomaisten kohtuuton reaktio suurimmalta osin rauhanomaiseen mielenosoitukseen, B. toteaa presidentti Gayoomin käyttävän vangitsemisia parlamentaarisen demokratian tukahduttamiseen ja toteaa hänen pitävän vangittuna Malediivien demokraattisen puolueen johtohenkilöitä, joihin kuuluvat parlamentin jäsenet tohtori Mohamed Munavvar (entinen oikeuskansleri), Ali Faiz, Ilyas Hussein, Ahmed Shafeeq, Ahmed Adil, Hussein Rasheed Hassan (kansallisen ihmisoikeuskomission jäsen), Ibrahim Hussain Zaki (arvostettu diplomaatti ja Etelä-Aasian alueellisen yhteistyön liiton SAARC:n entinen pääsihteeri), Ibrahim Ismail, Mohammed Naseem, Ahmed Athif ja Gasim Ibrahim (Etelä-Aasian alueellisen yhteistyöjärjestön kauppakamarin entinen puheenjohtaja ja uudistusmielinen ehdokas Malediivien parlamentin puhemieheksi), C. toteaa, että seuraavat julkisuuden henkilöt ovat vangittuina ja eristettyinä ja että heidän on kerrottu joutuneen kidutuksen kohteeksi: Husnoo Alsnood (lakimies ja kansallisen ihmisoikeuskomission jäsen), Fathimeen Nisreen, Mohammed Niyaz, Ahmed Ibrahim Didi, Mohamed Zaki, Ibrahim Zaki, Maria Manike, Jennifer Latheef, Aminath Najeeb, Mohammed Naseem ja Asad Whaeed, D. panee merkille komission uusimman maakohtaisen strategia-asiakirjan, jossa luetellaan seuraavat Malediivien ongelmat: mielivaltaiset pidätykset, vankien eristäminen ja riippumattoman oikeuslaitoksen puuttuminen ja jossa todetaan yksilön vapauksien rajoitukset, E. toteaa, että protestilla vaadittiin perustuslakiuudistusta ja poliittisten vankien vapauttamista, F. toteaa, että tätä Intian valtameressä sijaitsevaa pientä saarivaltiota on hallittu viimeisten 26 vuoden aikana tiukan totalitaarisesti, G. pitää Malediivien vaalijärjestelmää pohjimmiltaan epäasianmukaisena yksipuoluejärjestelmän vuoksi ja toteaa, että myöskään maan oikeusjärjestelmä ei ole puolueeton, H. katsoo, että Malediivien uudistusprosessi on kriittisessä vaiheessa, I. toteaa presidentti Gayoomin ehdottaneen perustuslain muuttamista tavalla, joka rajoittaisi hänen valtaansa ja sallisi poliittiset puolueet maassa, vaikka hallituksen vastustajat suhtautuvatkin esitettyihin muutoksiin hyvin epäilevästi, J. toteaa, että maassa käynyt EU:n valtuuskunta ei saanut tavata vankeja, K. toteaa, että vaikka Malediivit allekirjoittikin lapsen oikeuksia koskevan YK:n yleissopimuksen 13. maaliskuuta 1991, alaikäisiä pidetään edelleen vankeina, L. toteaa Malediivien antaneen kaikenlaisen sukupuoleen perustuvan syrjinnän poistamista koskevan kansainvälisen sitoumuksen allekirjoittamalla kaikkinaisen naisten syrjinnän poistamista koskevan YK:n yleissopimuksen 31. heinäkuuta 1993, M. katsoo, että tällaisessa pelon ilmapiirissä Malediivien kansalaisilla ei ole sanan- ja ilmaisunvapautta, koska tiedotusvälineet ovat presidentin valvonnassa, N. toteaa, että Malediiveilla on erityinen suhde Euroopan unioniin ja että maa hyötyy kehitysavusta, O. panee merkille, että Malediivien kanssa käytävä kauppa on lisääntynyt ja että tuonti Malediiveilta EU: hun oli vuonna 2002 arvoltaan 38 miljoonaa euroa, P. toteaa, että komissio on myöntänyt Malediiveille 2 miljoonan euron yhteistyöbudjetin, Q. toteaa, että Malediivit kuuluu vähiten kehittyneisiin maihin ja että maan kehitys on hyvin riippuvaista ulkopuolisista maista, R. toteaa, että Euroopan unionin apua ei myönnetä korruptoituneille hallituksille, jotka eivät piittaa kansainvälisistä sitoumuksistaan, vaan avun ehtona on, että sen vastaanottaja toteuttaa hyvää hallintotapaa, kunnioittaa oikeusvaltioperiaatetta ja ihmisoikeuksia ja on sitoutunut uudistusten tekemiseen, S. toteaa, että EU tulee kiinnittämään erityistä huomiota tulevaan kehitykseen Cotonou-sopimuksen ja siihen liittyvien sopimusten ihmisoikeusehtojen mukaisesti, T. katsoo, että presidentti Gayoom on onnistunut luomaan kukoistavan matkailuteollisuuden, mutta samalla hän on myös perustanut jotain, mitä ei voida pitää muuna kuin koko maan kattavana menestyvänä perheyrityksenä ja poliittisena verkkona, U. toteaa, että viime vuonna Malediiveille matkusti 106451 italialaista, 77642 saksalaista ja 71440 brittiä ja paljon muiden jäsenvaltioiden kansalaisia tietämättä mitään siitä, että Malediivien viranomaiset eivät kunnioita perustavia ihmisoikeuksia, ja täysin tietämättöminä monista ilman oikeudenkäyntiä vangittuina olevista henkilöistä; 1. kehottaa presidentti Gayoomia välittömästi kumoamaan Malediivien poikkeustilan, takaamaan kansalaisten perusoikeudet ja vapauttamaan 14. elokuuta 2004 pidättämänsä uudistusmieliset demokratian kannattajat; 2. kehottaa hallitusta jatkamaan avointa ja perinpohjaista uudistusprosessia, joka on paras tapa taata maan vakaus; 3. toivoo, että luvattu demokraattinen prosessi toteutuu ja että se johtaa poliittiseen moniarvoisuuteen ja kansan vapauteen valita johtajansa; 4. kehottaa tekemään Punaisen Ristin kansainvälisen komitean (ICRC) kanssa pian sopimuksen vankiloiden valvonnasta; 5. kehottaa komissiota ja jäsenvaltioita lopettamaan välittömästi kaiken ei-humanitaarisen avun Malediiveille ja ottamaan käyttöön välittömän matkustuskiellon, jolla estetään Malediivien hallituksen jäsenten ja maan muiden virkamiesten matkustaminen Euroopan unionin jäsenvaltioihin; 6. kehottaa EU:ta ja jäsenvaltioiden hallituksia selvittämään, missä ulkomaisissa pankeissa on talletettuina Malediivien hallituksen varoja; 7. kehottaa Euroopan unionia antamaan kaikille matkaa Malediiveille suunnitteleville turisteille seikkaperäisen varoituksen maan ihmisoikeustilanteesta; 8. kehottaa komissiota panemaan alulle Euroopan unionin virallisen pitkän aikavälin tiedotuskampanjan, jolla turisteille selvitetään eri maiden ihmisoikeustilanne heidän valitessaan matkakohdetta ja jolla turisteja varoitetaan maista, jotka eivät noudata kansainvälisesti sovittuja ihmisoikeusnormeja; 9. kehottaa Malediivien hallitusta antamaan Euroopan unionin valtuuskunnalle luvan tavata aktivistit, jotka osoittivat mieltään demokratian puolesta; 10. kehottaa puhemiestä välittämään tämän päätöslauselman komissiolle, neuvostolle, Yhdistyneiden Kansakuntien pääsihteerille, Kansainyhteisölle, Yhdysvaltain hallitukselle, World Tourism Authority -järjestölle ja kaikille matkailualan elimille, IATA- ja ATOL-luvan saaneille matkanjärjestäjille ja lentoyhtiöille, Intian hallitukselle sekä Etelä-Aasian alueellisen yhteistyön järjestöön kuuluvien maiden hallituksille. --------------------------------------------------